ЗэгурыIуэныгъэ щхьэпэ
Iуащхьэмахуэ лъапэрэ Каспийрэ гъунэгъу зэхуохъу. Дагъыстэным лъэпкъ политикэмкIэ и министр Гасанов Алексей зи пашэ лIыкIуэ гуп Налшык щыIащ. Абы кърикIуащ КъБР-м Спортымрэ туризмэмкIэ и министерствэмрэ Дагъыстэным туризмэмкIэ и комитетымрэ зэрызэдэлэжьэнум, я зэпыщIэныгъэм теухуауэ зэращIылIа зэгурыIуэныгъэр.
Дэфтэрым Iэ щIадзащ КъБР-м спортымрэ туризмэмкIэ и министр АфIэунэ Аслъэнрэ Дагъыстэным туризмэмкIэ и комитетым и унафэщI Исаев Магомедрэ. ЗэгурыIуэныгъэм и мурад нэхъыщхьэщ республикэхэм туризмэр щегъэфIэкIуэныр, абы и лъэныкъуэкIэ щIыналъитIым яку дэлъ зэныбжьэгъугъэм нэхъри зегъэубгъуныр. АфIэунэ Аслъэн а зэпыщIэныгъэм зегъэужьыным Къэбэрдей-Балъкъэрыр зэрыхуэхьэзырыр, Каспий и Iуфэм зыщыгъэпсэхуным ди республикэм и цIыхухэр дегъэхьэхынымкIэ яхузэ-фIэкI псори зэралэжьынур къыхигъэщащ.
«Ди зэхуаку дэлъа хабзэ дахэхэр, гуапэхэр къэгъэщIэрэщIэжынымкIэ мы зэгурыIуэныгъэр лъэбакъуэ щхьэпэщ», — жиIащ Дагъыстэным лъэпкъ политикэмкIэ и министр Гасанов Алексей.
Гъэунэ Светланэ.
